《夺锦标 杜鹃花》
清代·杨瑾华

新绿成荫，啼鹃声里，恰好花繁似锦。折向吟窗赏玩。

娇妒榴裙，艳过珊枕。念韶光易晚，恐春去、顿添新恨。

属东君、护惜芳华，莫使雨风摧损。

开遍枝头浓润，一片丹霞，又记鹤林仙境。烂漫千房挹露，宫烛凝光，晓阳留影。

愿朱颜久驻，占年年、三春好景。更朝来、掩映晶帘，暗助玉台新咏。

作者简介：字映蟾，阳湖人，晋藩女，慈溪诸生岑云鹤室。有《杏花山馆词》。